Spanias flaggSpanias flagg
**Spania** er ingen stor skihoppnasjon, men landet hadde mellom 1978 og 1992 noen få skihoppere som deltok i Hoppuka, verdenscupen og internasjonale mesterskap.

Skihopping i den spanske delen av Pyreneene startet opp på begynnelsen av 1900-tallet. Blant annet ble det hoppet i Ribes de Freser (Vall de Núria) fra omkring 1907, og i La Molina fra 1912. Etter hvert ble det bygd flere bakker; den største bakken i Ribes de Freser ble med tiden utvidet til K55.

Skihoppere
----------

Ruinene av en av Spanias første hoppbakker, i fjellsida bak det kristne valfartsstedet Jomfruen av Núria i dalen Vall de Núria, 2012
Den spanjolen som oppnådde best plasseringer er Bernat Sola, som deltok i verdenscupen fra 1983 til 1990. Han var også med i VM i 1985, 1987 og 1989, OL i 1984 og 1988, og VM i skiflyging i 1985, 1986 og 1990. Hans beste plasseringer i mesterskap oppnådde han i VM i skiflyging i 1986, der han ble nummer 33 av 45 deltakere, og i normalbakke i VM i 1985, der han ble nummer 34 av 65 deltakere. I verdenscupen kom han to ganger blant de 20 beste – 14.-plass i et renn med årlig deltakelse i Sapporo i 1987 (Spanias eneste verdenscuppoeng) og 19.-plass i normalbakken i Predazzo i 1990.

I dag (2012) er imidlertid ingen aktive spanske skihoppere registrert hos FIS.

### Deltakere i VM, OL, VM i skiflyging

* Thomas Cano: VM 1982
* Ángel Janiquet: OL 1984
* Juan Meno: VM 1982
* José Rivera: VM 1982 og 1985, OL 1984, VM i skiflyging 1986
* Bernat Sola: VM 1985, 1987 og 1989, OL 1984 og 1988, VM i skiflyging 1985, 1986 og 1990

Hoppbakker og arrangerte mesterskap
-----------------------------------

Hoppbakker K80 eller større i SpaniaSkihopping i SpaniaAstúnHoppbakker K80 eller større i Spania
Vinter-universiaden (studentlekene) ble arrangert i Jaca i Spania i 1981 og 1995. Begge gangene ble spesielt hopp og kombinert hopp avviklet i K90-bakken ved skistedet Astún, Spanias eneste hoppbakke av denne størrelsen. Jaca var kandidat til å arrangere vinter-OL i 1998, 2002, 2010 og 2014, men tapte alle gangene. Granada var hovedby for vinter-universiaden i 2015, men da ble nordiske grener og skiskyting avviklet i henholdsvis Štrbské Pleso og Osrblie i Slovakia.

K90-bakken ved Astún var FIS-sertifisert (homologert) til 2000. I La Molina ble en ny K70-bakke tatt i bruk i 1979; den ble utvidet til K75 i 1995. I den bakken ble det internasjonale hopprennet Copa del Rey arrangert årlig fra 1979 til 1992, fra 1981 som en del av europacupen (forløperen til kontinentalcupen).

### Mesterskap og viktige renn

#### Vinter-universiade

* 1981 Jaca / Astún
* 1995 Jaca / Astún

Kilder
------

* Jens Jahn, Egon Theiner: *Enzyklopädie des Skispringens*. AGON Sportverlag, Kassel 2004. ISBN 3-89784-099-5, flere sider
* FIS: Skihoppere fra Spania[*død lenke*] (ikke fullstendige rennlister, besøkt 13. oktober 2010)
* Sports Reference: Spain Ski Jumping Arkivert 3. november 2009 hos Wayback Machine. (olympiaresultater, besøkt 13. oktober 2010)
* Skisprungschanzen-Archiv: Spain (besøkt 8. august 2012)

| * v
* d
* r
Skihopping etter land |
| --- |
| Land ogterritorier | Albania **·** Algerie **·** Andorra **·** Antarktis **·** Argentina **·** Australia **·** Belarus **·** Belgia **·** Bosnia-Hercegovina **·** Bulgaria **·** Canada **·** Chile **·** Colombia **·** Danmark **·** Estland **·** Finland **·** Frankrike **·** Georgia **·** Grønland **·** Hellas **·** Indonesia **·** Irland **·** Island **·** Italia **·** Japan **·** Kasakhstan **·** Kina **·** Kirgisistan **·** Kosovo **·** Kroatia **·** Latvia **·** Liechtenstein **·** Litauen **·** Makedonia **·** Montenegro **·** Nederland **·** New Zealand **·** Norge **·** Polen **·** Romania **·** Russland **·** Serbia **·** Slovakia **·** Slovenia **·** Spania **·** Sri Lanka **·** Storbritannia **·** Sveits **·** Sverige **·** Sør-Georgia **·** Sør-Korea **·** Tsjekkia **·** Tyrkia **·** Tyskland **·** Uganda **·** Ukraina **·** Ungarn **·** USA **·** Østerrike |  |
| Tidligere land | Jugoslavia **·** Sovjetunionen **·** SUS **·** Tsjekkoslovakia **·** Vest-Tyskland **·** Øst-Tyskland |